Joko Widodo

Joko Widodo (s. 21. kesäkuuta 1961 Surakarta, lempinimeltään Jokowi) on indonesialainen poliitikko ja maan presidentti lokakuusta 2014 alkaen. Hän oli Jakartan kuvernööri 2012–2014 ja Surakartan kaupunginjohtaja 2005–2012.

Tausta ja yksityiselämä 
Widodo syntyi vuonna 1961 Surakartan kaupungissa Jaavalla. Hänen isänsä myi ammatikseen puuta. Widodo oli neljästä perheen lapsesta vanhin ja hänellä on kolme sisarusta. Etniseltä taustaltaan perhe oli jaavalainen. Widodon suvussa oli jonkin verran politiikassa mukana olleita, tosin lähinnä vain paikallistasolla. 

Perheen lähtökohdat eivät olleet hyvät ja Widodo perheineen asui laittomasti rakennetussa hökkelissä. Naapurusto kärsi toistuvasti tulvivasta Solo-joesta. Widodo on hyödyntänyt tätä vaihetta elämässään politiikassa korostaessaan nousuaan köyhistä oloista maan huipulle.

Widodo opiskeli metsätekniikkaa Gadjah Madan yliopistossa, Yogyakartassa, josta hän valmistui vuonna 1985. Tämän jälkeen hän työskenteli valtio-omisteisessa sellutehtaassa Acehissa. Myöhemmin hän perusti huonekalutehtaan kotikaupunkiinsa Surakartaan. 2000-luvulle tultaessa liiketoiminta oli tehnyt Widodosta vauraan ja vaikutusvaltaisen.

Vuonna 1986 Widodo meni naimisiin Iriana Widodon kanssa. Parilla on kolme lasta.

Poliittinen ura 
Widodon poliittinen ura alkoi vuonna 2005, kun hänet valittiin demokraattisen puolueen (PDI-P) jäsenenä Surakartan pormestariksi. Hän uusi paikkansa vuoden 2010 vaaleissa.

Nousu presidentiksi 
Vuoden 2014 presidentinvaaleissa Widodo sai 53,15 prosenttia äänistä ja toiseksi tullut entinen kenraali Prabowo Subianto 46,85 prosenttia. Vaalikomissio julisti Widodon vaalin voittajaksi, mutta vastaehdokas Subianto väitti vaaleja vilpillisiksi.

Uudelleenvalinta presidentiksi 
Widodo valittiin vuoden 2019 presidentinvaaleissa toiselle kaudelle saatuaan vajaat 56 prosenttia äänistä. Hänen vastaehdokkaanaan ollut Subianto väitti vaaleja jälleen vilpillisiksi. Vaikka vaalit hävinnyt vastaehdokas syytti vaaleja epärehellisiksi, sekä vaalien valvontaelin että riippumattomat vaalitarkkailijat olivat todenneet vuoden 2019 vaalit vapaiksi ja rehellisiksi.

Poliittisia kannanottoja 
Widodo tukee kovaa huumeidenvastaista lainsäädäntöä ja kannattaa kuolemantuomiota. Kuolemantuomiot otettiin Indonesiassa uudelleen käyttöön viiden vuoden tauon jälkeen vuonna 2013. Vuonna 2015 Widodo kieltäytyi armahtamasta huumerikoksista kuolemaantuomittuja 13 ihmistä, jotka valtio teloitti alkuvuodesta 2015.

Marraskuussa 2021 Widodo ilmoitti, että aikoo pysäyttää metsäkadon Indonesiassa vuoteen 2030 mennessä.

Huhtikuussa 2021 Indonesian hallitus julkisti suunnitelmansa rakentaa maalle uusi pääkaupunki. Widodo kertoi syyksi ilmastonmuutoksen aiheuttaman uhan Jakartalle. Elokuussa 2021 Widodo ilmoitti, että uusi pääkaupunki tullaan sijoittamaan Borneon saarelle.

Kunnianosoitukset 
Vuonna 2020 Abu Dhabin yksi pääkaduista nimettiin Widodon mukaan.

Ulkomaalaiset kunniamerkit 

  Sulttaani Hassanal Bolkiahin valtaannousun 50-vuotisjuhlapäivän mitali (Brunei, 2017)
  Kuningas Abdulazizin ritarikunta (Saudi-Arabia, 2015)
  Itä-Timorin ritarikunta (Itä-Timor, 2016)
  Serafiimiritarikunta (Ruotsi, 2017)
  Amir Amanullah Khanin ritarikunta (Afganistan, 2018)

Galleria

Lähteet

Aiheesta muualla

Vuonna 1961 syntyneet
Elävät henkilöt
Indonesialaiset poliitikot